Det var et afslag fra Lego i Billund, som sendte Harald Nyborg i armene på et kinesisk kopifirma. Det fortæller direktøren i Harald Nyborg.

- Vi forsøgte at komme til at forhandle Lego-produkter og tog derfor kontakt til Lego for lidt over et år siden, siger Arne Gerlyng-Hansen, direktør i Harald Nyborg.

- Men efter nogle møder fortalte folk fra Lego os, at virksomheden havde truffet en principiel beslutning om, at de ikke ville sælge produkter i byggemarkeder i Danmark, og det ramte os, siger Arne Gerlyng-Hansen.

Kom tilbage med Sluban

Afslaget fra Lego fik ham til at handle resolut.

- Når vi ikke kunne få Lego, så begyndte vi at kigge os omkring andre steder i verden, siger Arne Gerlyng-Hansen.

Læs også : Dansk butikskæde importerer Lego-kopier i massevis

Direktøren bad indkøbere i Harald Nyborg finde produkter, der konkurrerer med Lego. Og de kom tilbage med kopi-Lego af mærket Sluban, som produceres i Kina, og som er markant billigere end originalt Lego.

Derefter tog Harald Nyborg kontakt til Lego for at sikre, at de ikke overskred Legos rettigheder ved at sælge produktet.